AA reageer op probleme met rybewyse in PretoriaArgieffoto (Foto: Arrive Alive) Die Outomobiel-Assosiasie (AA) het Donderdag gesê hy neem met kommer kennis van die voortslepende probleme met die uitreik van rybewyse by verskeie lisensiëringstasies in Gauteng, veral in Pretoria. “Ons is bewus daarvan dat persone nie in staat is om hul rybewyse by sentra in Pretoria te hernu nie, aangesien dié sentra beperkte kapasiteit het om hulle te help, of in die geval van Waltloo-sentrum, algeheel opgehou het om rybewyse uit te reik weens die diefstal van hul rekenaars,” het die AA in ŉ verklaring gesê. “Ons is dankbaar dat die Stad Tshwane voorsiening maak om persone by ander sentra te help, maar ons is besorg dat dit nie die agterstand verlig wat tans opbou nie.” Alhoewel Waltloo-sentrum nie meer beskikbaar is nie, is die sentra by Akasia, Bronkhorstspruit en Centurion nog beskikbaar vir motoriste wat hul rybewyse wil hernu. Inwoners van Pretoria kan ook hul rybewyse hernu by enige ander lisensieowerheid in die provinsie. Die AA het gesê hy is in kennis gestel dat privaat optometris-oogsertifikate (ook bekend as die Pers Sertifikaat), by alle stasies in Pretoria aanvaar word. “Dit verminder die wagperiode vir aansoekers, sodat hulle nie oogtoetse by die sentrum hoef te doen nie. Neem kennis dat hierdie sertifikate nie ouer as drie maande mag wees nie, om geldig te wees wanneer dit geprosesseer word.” Die AA het gesê hy verneem talle persone sal nie hul rybewyse hernu nie, omdat hulle nie na ander toetssentra kan reis nie, of nie genoeg tyd het om ure lank in ŉ ry te staan om die proses af te handel nie. Die AA sê hy glo die huidige krisis kan beskou word as ŉ geleentheid van die owerhede om alternatiewe metodes te soek hoe motoriste hul rybewyse kan hernu. Die organisasie sê dit sal die druk verlig op die plaaslike regering om dié mandaat te vervul, en sal dit vir motoriste makliker maak om wettig te bly op die paaie. “Ons raad aan motoriste is om die vervaldatum van hul rybewyse na te gaan en seker te maak dat hulle betyds beplan om hul rybewyse te hernu. Bestuurskaarte kan by enige lisensiëringsentrum in Gauteng hernu word, nie net in Tshwane nie. Praat met familie en vriende oor hul ervaring – waarheen hulle gegaan het, en wanneer,” stel die AA voor. Die AA raai motoriste ook aan om vroeër by die lisensiëringsentra op te daag, en al die nodige dokumente saam met hulle te neem. Dit sluit die volgende in: – Voltooide oogtoetsvorm van jou optometris (aanbeveel, nie vereis nie) – Voltooide DL1-vorm – Identiteitsdokument – Gesertifiseerde afskrif van jou identiteitsdokument (word net by sekere sentra vereis) – Vier ID-grootte foto’s – Onlangse bewys van verblyf (munisipale of telefoonrekening) – Kontant vir die uitreik van die kaart